Už tai, kad aklasis elgeta patikėjo bei pakluso Jėzaus žodžiams, buvo apdovanotas akių šviesa ir tikėjimo išminties drąsa, kuri ryškiausiai atsiskleidė ginče su fariziejais. Jis Jėzų sulygino su Dievu, kuris vienintelis gali daryti stebuklus (Jn 9, 30-33). Bet išpažindamas Jėzaus dieviškumą, jis užsitraukė žydų neapykantą bei pasmerkimą. Jie buvo nusprendę, jog kas tik pripažins, kad Jis yra Mesijas, bus  išmestas iš sinagogos. Taigi buvęs neregys dar nesuprato, kad išgyvendamas fariziejų persekiojimą dėl Kristaus nejučiomis tapo vienu pirmųjų Jo būsimosios kančios dalininkų ir Jo karališkos garbės vainiko paveldėjimo kandidatu.